《清隐院》
宋代·张颐

古寺深山里，高亭万木丛。
归云度疏牖，绣岭倚晴空。
涧草连阶绿，岩花照槛红。
纵非尘世外，无异画图中。

作者简介：张颐，字养正，婺源（今属江西）人。高宗绍兴八年（一一三八）进士，调为南剑州教授。迁通判宣城，知舒州。孝宗乾道五年（一一六九），以左朝请郎知衡州，六年，奉祠（《永乐大典》卷八六四七引《衡州府图经志》）。事见《宋史翼》卷二一。